**Pragul inimii tale**

*Liliana Trif Ioan Grigoraș*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- Nu te mâhni că viața ta începe

Cu răstignirea mea. Să nu-ncetezi

S-alergi cu herghelii de mânji prin stepe,

Și uneori, revino, să mă vezi.

Voi fi-n răscrucea dintre două vânturi

O lespede uitată, ce cândva,

Gonită din străvechile-i pământuri,

A folosit drept prag la poarta ta.

Și pașii ți-i cunosc pe dinafară

Iar mersul tău atât de drag îmi e

Că mă-nfierbânt... Ce piatră funerară

Poate visa că-i rug... și-apoi, de ce?

- Împart în două viața mea și-mi pare

Că la răscrucea vremii te-am găsit,

Trăiam ascuns în ocnele de sare,

Nici nu mai știu din care rai gonit.

Abia de când mi-ai luminat zenitul

Sub stern mocnește inima de jar,

Ai transformat în poezie ritul

Iubirii pure,-s piatră de hotar.

Azi ne plimbăm printre eoni agale,

Meteoriți pereche, niciun timp

Suficient, la poarta casei tale

Aștern mereu același anotimp.

Liliana Trif Ioan Grigoraș